El centru históricu de San Francisco ye'l cuadrante nororiental de la ciudá, la fastera comprendida ente la cai Market y la llínia de costa. Equi ta'l distritu financieru (Financial District) y, a la vera d'elli, Union Square, la principal zona de compres y d'hoteles, y Tenderloin. Los tranvíes carreten a los sos pasaxeros cuesta arriba peles pindies cais que lleguen a lo altu Nob Hill, au nún tiempu vivieron los ricos de la ciudá, y llomba abaxu hacia les atracciones turístiques de la llínia de costa, en Fisherman's Wharf y Pier 39. Tamién s'asitien nesti cuadrante Russian Hill, un barriu residencial nel que ta la perfamosa cai Lombard; North Beach, la pequeña Italia de la ciudá y antiguu centru de la Xeneración Beat; y Telegraph Hill, au s'alcuentra la torre Coit. Llendando con Russian Hill y North Beach ta'l barriu chinu: la Chinatown de San Francisco ye la más antigua d'Estaos Xuníos, y ún de los mayores enclaves chinos fuera d'Asia. South of Market (SoMa), que fora centru industrial de la ciudá, renovose enforma tres de la construcción del Oracle Park (estadiu de béisbol nel que xuegan los San Francisco Giants) y la llegada a la zona de munches compañíes emerxentes, y tien un paisaxe de rascacielos y condominios. Xustu al sur, en Mission Bay, que yera una playa de víes de tren, tán el segundu campus de la Universidá de California (San Francisco) y el pabellón deportivu Chase Center, que ye l'estadiu de los Golden State Warriors, de la NBA, de magar 2019.